 “Ялкынлы яшьлек” ансамбле турында китап дөнья күрәчәк

	Бөтендөнья татар конгрессы Башкарма комитеты тәкъдиме һәм өлкә татар милли-мәдәни оешмасының башкарма директоры Шамил Галимовның эшлекле катнашы белән Самараның “Ялкынлы яшьлек” җыр, бию һәм шигърият халык ансамбле турында төрле елларда газета-журналларда басылып чыккан язмалар һәм фотосурәтләр бер китапка тупланып, басмага әзерләнде. 	 Ансамбльнең җитәкчесе, Татарстанның һәм Россиянең атказанган мәдәният хезмәткәре Илгиз Колючев коллективның 45 еллык тарихын тасвирлаган китап чыгару турында күптән хыялланган иде. Ул шушы дәвердә газета-журналларда басылган бөтен язмаларны һәм күпсанлы фотосурәтләрне җыеп барган. Шуларны аерым китап итеп тупларга мин, “Бердәмлек” газетасы хезмәткәре Эльмира Шәвәлиева - Варфоломеева, алындым. Бу эш 2016 ел башыннан ахырынача дәвам итте һәм әле тагын Хәридә Дашкина, Раушания Ситдыйкова кебек татар теле белгечләре катнашы белән уңышлы гына тәмамланды. Ә менә “Ялкынлы яшьлек. Гасырдан - гасырга” дип аталган бу җыентыкны бастырып чыгару өчен акча табуы кыенрак булып чыкты. Бөтен ышанычны өлкә хөкүмәтенең мәдәният өлкәсендә бирелә торган грантына багларга туры килде. Ансамбльнең җитәкчесе әле 2016 елның башында ук грант алу өчен тиешле документларны әзерләп министрлыкка тапшырган иде. Кызганыч ки, ул вакытта акча башка проектка бирелде.  “Тырышкан ташка кадак каккан” дигән мәкальне истә тотып, Илгиз Колючев быел да шул ук юлны таптаудан туктамый.  Документлар белән бергә инде күптәннән әзер китапның макетын да илтеп күрсәткәч, ниһаять, бу юлы грантны шушы проект¬ка бирергә, дигән карар кабул ителде. Менә көтеп алынган якты көн килеп тә җитте. 26 апрельдә өлкә губернаторы Николай Меркушкин мәдәният һәм сәнгать хезмәткәрләрен бүләкләү тантанасында катнашып, 2016 елда губернатор премияләрен алучыларны бүләкләде һәм 2017 елның беренче яртысында грант отучыларга сертификатлар тапшырды. - Регион җитәкчелеге мә¬дәният һәм сәнгать өлкәсендә эшләүчеләргә саллы ярдәм күрсәтеп тора, - дип ассызыклады Николай Иванович бү¬ләкләрне тапшырганда. - Грантлар һәм губернатор премияләре шундый ярдәмнең бер төре булып, талантлы кешеләрне күрсәтү, халык алдында таныту өчен кулланыла. Моның өчен өлкә бюджетыннан ел саен 3,75 миллион сум акча бүлеп бирелә, - диде. Татар сәнгатькарьләре, язу¬¬чылары һәм шагыйрьләре дә бу ярдәмнән читтә калмый, әлбәттә. Ике ел элек өлкә “Бер¬дәмлек” татар газетасы редакторы Рәфгать Әһлиуллин әзерләгән “Гакыйль Сәгыйров. Үзе турында һәм барысы да аның турында” дигән китапны бастыру өчен, өлкә хөкүмәте тарафыннан 240 мең сумлык грант бирелгән булса, быел да менә шундый ук сертификат “Ялкынлы яшьлек” ансамбленең 45 еллык тарихы турындагы китапка тапшырылды. Аны губернатор кулыннан милли-мәдәни автономия рәисе Әнвәр Горланов кабул итеп алды. Димәк, бер-ике айдан яңа китабыбыз табадан төшеп, үз укучысын табачак.

Светлана ОСЬМАЧКИНА фотосурәте.
Николай МЕРКУШКИН Әнвәр ГОРЛАНОВка грант тапшыра. 
	Эльмира ШӘВӘЛИЕВА	
Бердәмлек

	№ --- | 07.05.2017	


